Document ID: 32010D0584

IZVEDBENI SKLEP SVETA
z dne 27. septembra 2010
o dovolitvi Republiki Latviji, da uporabi ukrep izjeme od člena 287 Direktive 2006/112/ES o skupnem sistemu davka na dodano vrednost
(2010/584/EU)
SVET EVROPSKE UNIJE JE -
ob upoštevanju Pogodbe o delovanju Evropske unije, zlasti člena 291(2) Pogodbe,
ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) („Direktiva o DDV“), zlasti člena 395(1) Direktive,
ob upoštevanju predloga Evropske komisije,
ob upoštevanju naslednjega:
(1)
V dopisu, ki ga je generalni sekretariat Komisije prejel 17. februarja 2010, je Latvija zaprosila za dovolitev uvedbe ukrepa izjeme od člena 287(10) Direktive o DDV, za izvzetje davčnih zavezancev, katerih letni promet ne presega 50 000 EUR („ukrep“). Z ukrepom bi navedeni davčni zavezanci bili oproščeni nekaterih ali vseh obveznosti na podlagi davka na dodano vrednost (DDV) iz poglavij 2 do 6 naslova XI Direktive o DDV.
(2)
V skladu z drugim pododstavkom člena 395(2) Direktive o DDV je Komisija z dopisom z dne 4. maja 2010 obvestila druge države članice o zahtevku Latvije. Komisija je z dopisom z dne 7. maja 2010 uradno obvestila Latvijo, da ima vse informacije, potrebne za presojo zahtevka.
(3)
V naslovu XII Direktive o DDV je državam članicam že na razpolago možnost posebne ureditve za mala podjetja. Ukrep je izjema od naslova XII Direktive o DDV le, če je prag letnega prometa davčnega zavezanca v posebni ureditvi višji od trenutno dovoljenega v Latviji v skladu s členom 287(10) Direktive DDV, to je višji od 17 200 EUR.
(4)
Višji prag v posebni ureditvi lahko znatno zmanjša obveznosti DDV za najmanjša podjetja, obenem pa posebna ureditev za davčne zavezance ni obvezna in podjetja se lahko odločijo za običajne ureditve DDV.
(5)
Komisija je v predlog Direktive za poenostavitev obveznosti glede davka na dodano vrednost z dne 29. oktobra 2004 (2) vključila določbe, ki državam članicam omogočajo, da za ureditev oprostitve DDV določijo zgornjo mejo letnega prometa v vrednosti do 100 000 EUR ali njeni protivrednosti v nacionalni valuti, pri čemer se lahko ta znesek vsako leto posodobi. Zahtevek Latvije je skladen s tem predlogom.
(6)
Izjema nima negativnega vpliva na lastna sredstva Unije, pridobljena z DDV -
SPREJEL NASLEDNJI SKLEP:
Člen 1
Z odstopanjem od člena 287(10) Direktive 2006/112/ES se Republiki Latviji dovoli izjema izvzetja od plačila DDV za davčne zavezance, katerih letni promet ne presega zneska 50 000 EUR v protivrednosti nacionalne valute na dan njenega pristopa k Evropski uniji.
Člen 2
Ta sklep začne učinkovati na dan uradnega obvestila.
Veljati preneha ali na dan začetka veljavnosti direktive o spremembah zgornjih mej letnega prometa, do katerih so lahko davčni zavezanci izvzeti od plačila DDV, ali 31. decembra 2013, pri čemer se upošteva datum, ki nastopi prej.
Člen 3
Ta sklep je naslovljen na Republiko Latvijo.
V Bruslju, 27. septembra 2010

Labels: 2
15
4
18